2022 m. Prancūzijos prezidento rinkimai
2022 m. Prancūzijos prezidento rinkimai (pranc. Élection présidentielle française de 2022) – dvyliktieji eiliniai Prancūzijos prezidento rinkimai, kurie vyko 2022 m. balandžio 10 ir 24 d. Kadangi per pirmąjį rinkimų turą nė vienas kandidatas negavo daugumos, po dviejų savaičių buvo surengtas antrasis turas. Jame nugalėjo Emanuelis Makronas ir buvo perrinktas Prancūzijos prezidentu. Jo varžovė antrajame ture buvo Nacionalinio susivienijimo (RN) lyderė Marine Le Pen, kurią jis įveikė 2017 m. rinkimuose. E. Makronas tapo pirmuoju perrinktu Prancūzijos prezidentu nuo 2002 metų, kai tai pavyko pasiekti Žakui Širakui. Antrajame ture E. Makronas perrinktas prezidentu, surinkęs 58,5 % rinkėjų balsų. Tuo metu Le Pen gavo 41,5 % balsų. Rinkimuose dalyvavo 71,9 % rinkėjų, o tai yra mažiausias aktyvumas antrajame prezidento rinkimų ture nuo 1969 m. Rinkimai buvo surengti prieš pat 2022 m. parlamento rinkimus, kurie vyko birželio 12 ir 19 d., ir buvo išrinkti 577 Nacionalinės Asamblėjos, Prancūzijos parlamento žemųjų rūmų, nariai.